Pta-polisie keer vier spoedig aan ná inbraakArgieffoto: Phillip Bruwer Die polisie het vier verdagtes, drie mans en ŉ vrou, spoedig aangekeer ná ŉ inbraak by ŉ winkel in Centurion wat elektriese ware verkoop. Konst. Tumisang Moloto, woordvoerder van die Erasmia-polisie, het gesê die diewe het Maandag in die vroeë oggendure by ŉ winkel in Van Tonderstraat in Sunderland Ridge ingebreek. “Twee mans het omstreeks 02:00 ingebreek en elektriese ware, waaronder skootrekenaars en televisies, gesteel,” het Moloto gesê. ŉ Saak van inbraak by ŉ sakeonderneming is by die Erasmia-polisie aanhangig gemaak. Die polisie se ondersoekspan het onverpoosd gewerk om die verdagtes te identifiseer. “Die ondersoekspan se harde werk is beloon toe hulle inligting van inwoners van Mooiplaas ontvang het oor mense wat verdag optree. Die beamptes het die inligting opgevolg wat hulle Dinsdag om 07:00 na ŉ plakkershut in die gebied gelei het waarin van die vermeende gesteelde ware gevind is.” Die polisie het op die ware beslag gelê en twee mans in hegtenis geneem. ŉ Man en ŉ vrou is kort daarna in hegtenis geneem nadat hulle glo van die gesteelde goedere by die verdagtes gekoop het. Die vier verdagtes, tussen 29 en 48 jaar oud, moet binnekort in die Atteridgeville-landdroshof verskyn. Verdere ondersoek word gedoen om te bepaal of die verdagtes met ander inbrake verbind kan word.